‘เทคโนเมดิคัล’ ตั้ง APM เป็น FA พร้อมเทรด maiฟันธงธุรกิจเครื่องมือแพทย์ใน-นอกประเทศโต!
เทคโนเมดิคัล แต่งตั้ง APM เป็น FA เตรียมเข้าตลาด mai ระดมทุนขยายธุรกิจรองรับการเติบโตของธุรกิจทางการแพทย์ทั้งในประเทศและอินโดไชน่า และใช้เป็นเงินทุนหมุนเวียน ด้านที่ปรึกษาทางการเงินมองโอกาสการเติบโตสูงจากความต้องการเครื่องมือแพทย์ที่ทันสมัยและได้รับมาตรฐานสากลทั้งใน-นอกประเทศ
2 พ.ย. 2558

ผู้สื่อข่าวรายงานว่า บริษัท เทคโนเมดิคัล จำกัด ผู้ประกอบธุรกิจนำเข้าและตัวแทนจำหน่ายเครื่องมือแพทย์ ประกาศตั้งบริษัท แอสเซท โปร แมเนจเม้นท์ จำกัด (APM) เป็นที่ปรึกษาทางการเงินจัดโครงสร้างธุรกิจ (FA) พร้อมเข้าตลาด mai ระดมทุนขยายธุรกิจ
 
นางสุนทรี จรรโลงบุตร กรรมการผู้จัดการ บริษัท เทคโนเมดิคัล จำกัด ผู้ประกอบธุรกิจนำเข้าและตัวแทนจำหน่ายเครื่องมือแพทย์ เปิดเผยว่า บริษัทมีแผนการเข้าจดทะเบียนในตลาดหลักทรัพย์ mai ในปี 2559 เพื่อนำเงินระดมทุนมาขยายธุรกิจเพื่อรองรับความต้องการเครื่องมือแพทย์ตามการขยายตัวของอุตสาหกรรมด้านสุขภาพ ทั้งในประเทศและต่างประเทศ โดยเฉพาะอินโดไชน่า และตอบรับการก้าวเข้าสู่สังคมผู้สูงอายุของประเทศไทย เนื่องจากปัจจุบันประเทศไทยเป็น 1 ใน 2 ประเทศในกลุ่มภูมิภาคอาเซียนที่เข้าสู่สังคมผู้สูงอายุ (Aging Society) เป็นที่เรียบร้อยแล้ว (อีกประเทศ คือ สิงคโปร์)
กล่าวคือ มีประชากรที่มีอายุ 60 ปีขึ้นไป อยู่มากกว่า 7 ล้านคน หรือคิดเป็นร้อยละ 10 ของจำนวนประชากรทั้งหมด และมีแนวโน้มที่จะเพิ่มจำนวนสูงขึ้นเรื่อยๆ ส่งผลให้ความต้องการเครื่องมือแพทย์จึงมีเพิ่มมากขึ้น รวมถึงใช้เป็นเงินทุนหมุนเวียนรองรับการเติบโตของธุรกิจ โดยบริษัทได้แต่งตั้งบริษัท แอสเซท โปร แมเนจเม้นท์ จำกัด (APM) เป็นที่ปรึกษาทางการเงิน เพื่อจัดโครงสร้างบริษัท โครงสร้างทางการเงิน เพื่อเตรียมเข้าจดทะเบียนในตลาดหลักทรัพย์ฯ ซึ่งจะช่วยเพิ่มโอกาสในการแข่งขันในอุตสาหกรรมการแพทย์ได้อย่างมีประสิทธิภาพ
 
ทั้งนี้ บริษัท เทคโนเมดิคัล จำกัด ก่อตั้งขึ้นเมื่อปี 2545 ดำเนินธุรกิจ เป็นผู้นำเข้าและตัวแทนจำหน่ายเครื่องมือแพทย์มากว่า 20 ปี โดยนำเข้าสินค้าจากผู้ผลิตเครื่องมือและอุปกรณ์ทางการแพทย์แบรนด์ชั้นนำทั่วโลกที่เป็นที่ยอมรับและ รู้จักกันดี กว่า 20 แบรนด์ จาก 11 ประเทศทั่วโลก เพื่อจัดจำหน่ายให้กับโรงพยาบาลชั้นนำทั้งภาครัฐ และเอกชนทั่วประเทศ ผลิตภัณฑ์เครื่องมืออุปกรณ์ทางการแพทย์ที่จัดจำหน่ายแบ่งออกเป็น 4 กลุ่มหลัก ได้แก่ 1.อุปกรณ์ทางการแพทย์สิ้นเปลืองที่ใช้ในห้องผ่าตัด 2. อุปกรณ์ทางการแพทย์สิ้นเปลืองที่ใช้ในหน่วยจ่ายกลาง 3.อุปกรณ์ทางการแพทย์ที่ใช้ในห้องแล็บ และธนาคารเลือด และ 4. อุปกรณ์ทางการแพทย์เฉพาะทางและเครื่องมือผ่าตัดหัวใจ
โดยบริษัท เทคโนเมดิคัล จำกัด เป็นหนึ่งในผู้นำวงการอุตสาหกรรมเทคโนโลยีเครื่องมือแพทย์ไทย  เล็งเห็นถึงความสำคัญในการพัฒนาและส่งเสริมเครื่องมือแพทย์เพื่อรองรับความต้องการที่มากขึ้นของตลาด ประกอบกับนโยบายในการสร้างสรรค์งานคุณภาพในทุกด้านๆ เพื่อลูกค้า ภายใต้สโลแกน “คุณภาพ และบริการ คืองานของเรา“ ในการจำหน่ายเครื่องมือแพทย์ที่มีคุณภาพและได้มาตรฐานสากล และตลอดระยะเวลาที่ผ่านมา บริษัทฯได้รับการไว้วางใจจากผู้ผลิตอุปกรณ์ทางการแพทย์ชั้นนำระดับโลก จากหลากหลายแบรนด์ให้เป็นผู้จัดจำหน่ายแต่เพียงผู้เดียวในประเทศไทย(Exclusive Distributor)
 
ด้านนายสมภพ ศักดิ์พันธ์พนม ประธานเจ้าหน้าที่บริหาร APM ในฐานะที่ปรึกษาทางการเงิน เปิดเผยว่า บริษัท เทคโนเมดิคัล จำกัด เป็นบริษัทที่มีศักยภาพการดำเนินงานด้วยทีมผู้บริหารที่มีประสบการณ์ มีการสร้างสรรค์และพัฒนาธุรกิจอย่างต่อเนื่องในการจำหน่ายเครื่องมือแพทย์ที่มีความหลากหลายและมีการเพิ่มกลุ่มสินค้าที่เฉพาะทางมากยิ่งขึ้น ตลอดจนมีการให้บริการด้านเทคนิคเกี่ยวกับเครื่องมือแพทย์ให้แก่ลูกค้าอีกด้วย
โดย APM ได้เข้ามามีบทบาทในการให้คำปรึกษาในการจัดโครงสร้างธุรกิจ และโครงสร้างทางการเงินให้เป็นไปตามหลักเกณฑ์ และอยู่ในระหว่างการเตรียมแบบแสดงรายการข้อมูล (Filing) เพื่อยื่นคำขออนุญาตต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) โดยคาดว่าจะสามารถยื่นไฟลิ่งฯ และระดมทุนได้ในปี 2559 เพื่อนำเงินที่ระดมทุนได้ไปช่วยสร้างโอกาสในการขยายธุรกิจอย่างต่อเนื่องต่อไป